Onderrig by enkele skole Woensdag ontwrigDie Laerskool Danie Malan in Pretoria-Noord. (Foto: Google) Onderrig by enkele skole in Noordwes en Gauteng is Woensdag op die eerste dag van die nuwe akademiese jaar ontwrig – onder meer weens diensleweringsprobleme en woede oor beweerde diskriminasie. Vyf skole in Noordwes is deur protesaksies in die Welbedacht-township naby Zeerust geaffekteer. Die betogers was glo vies oor watertekorte in die gebied en het in die proses onderrig by die Ngotoane Sekondêre-, Messega Primêre-, Babuseng Primêre, RB Dithupe Primêre- en DP Moloto Spesiale skool ontwrig. Elias Malindi, woordvoerder van die departement van onderwys in Noordwes, sê die betogers het glo ook dreigemente na onderwysers geslinger wat Dinsdag by dié skole was. Die ontwrigting het Woensdag verder handuit geruk toe leerders uit hul klaskamers gedwing is. Die LUR vir onderwys, Viola Motsumi, het die ontwrigting ten sterkste veroordeel en gesê sy kan nie verstaan hoe volwasse mense na ŉ skool kan gaan en kinders verhoed om onderrig te ontvang nie. “Leerders is die toekoms van hierdie land en moet die kans gegun word om onderrig te ontvang. Die Grondwet maak dit duidelik dat elke kind die reg op onderwys het. Diegene agter die ontwrigting skend duidelik hierdie reg.” Motsumi het wetstoepassingowerhede aangemoedig om dringend op te tree, en ook met die burgemeester van die Ngaka Modiri Molema-distrik, Khumalo Molefe, geskakel om die waterprobleme in die gebied te hanteer. In Gauteng het ŉ groep EFF-lede weer opgeruk na Laerskool Danie Malan in Pretoria-Noord. Die party meen daar is nie genoeg swart en Engelse leerders by dié skool geplaas nie en voer aan dat wit leerders voorkeurbehandeling kry. “Die EFF doen ŉ beroep op die departement van basiese onderrig om dringend op te tree en onmiddellik aan swart leerders toegang tot die skool te gee. “Die departement moet meer klasse oopstel vir leerders wie se eerste taal Engels is, al beteken dit dat Afrikaanse klaskamers gesny moet word. Klasse moet die demografie van die samelewing weerspieël en in lyn wees met die transformasieagenda van die land.” Karel van Zyl, voorsitter van die skool se beheerliggaam, het egter aan Maroela Media gesê die skool is reeds tot barstens toe vol en hulle kan eenvoudig nie nóg ŉ Engelse klas inbring nie, aangesien daar ŉ reusebehoefte aan Afrikaanse skole in die omgewing is. Nic Arnold, uitvoerende hoof van Forum Sekuriteit, sê dié maatskappy was ook Woensdag by dié Pretoriase skool. “Wat ŉ mens woedend maak is dat die skool ŉ interdik teen die betogers het. Die SAPD moet keer dat die betogers nie naby die skool kom nie, maar hulle het nie teen die betogers ogetree nie.” Hy sê ŉ paar skole het hom reeds gekontak en gevra of Forum Sekuriteit hulle op ŉ hoë gereedheidsgrondslag kan bystaan. “Daar is egter geen tekens van protesoptrede op die oomblik by hierdie skole nie. Ek dink hulle verwag dalk net die ergste,” het Arnold Woensdagmiddag gesê.